**Vadlīnijas piesardzības pasākumiem bērnu nometņu organizētājiem**

Bērnu nometnes organizēt un to darbību nodrošināt saskaņā ar MK 01.09.2009. noteikumu Nr.981 “Bērnu nometņu organizēšanas un darbības kārtība” prasībām, ievērojot tālāk minētos papildu nosacījumus, kas jāņem vērā saistībā ar valstī izsludināto ārkārtējo situāciju (Ministru kabineta 2020.gada 12.marta rīkojums Nr. 103 “Par ārkārtējās situācijas izsludināšanu”). Nometnes organizatoram nodrošināt Nometnes darbinieku un dalībnieku instruēšanu par Nometnes dienas režīmu, personīgās higiēnas, dezinfekcijas līdzekļu lietošanu, uzturēšanos telpās, ēdienreižu organizēšanu, rīcību āra aktivitātēs un pārgājienos un citiem drošības pasākumiem. Nometnē jābūt pieejamai kontaktinformācijai un sarakstiem par visām personām, kas atradušās Nometnē.

Jāņem vērā Ministru kabineta 2020.gada 21.maija rīkojuma Nr.279 “Grozījumi Ministru kabineta 2020.gada 12.marta rīkojumā Nr.103 “Par ārkārtējās situācijas izsludināšanu”” 4.3.6.7.apakšpunkts par bērnu nometņu norisi. Ja nometnes norise notiek izglītības iestādes ēkā, nodrošināt, ka nometnes darbība fiziski nepārklājas ar šā rīkojuma 4.3.6.1., 4.3.6.2., 4.3.6.5. un 4.3.6.6.apakšpunktā noteiktajām aktivitātēm. Tādējādi nometnes aktivitātes izglītības iestādes ēkā nevar pārklāties ar skolēnu klātienes konsultāciju un valsts pārbaudījumu laiku.

1. Netiek pieļauta personu, kurām noteikta pašizolācija, mājas karantīna vai stingra izolācija, klātbūtne bērnu nometnē (turpmāk – Nometne) atbilstoši 2020. gada 12. marta Ministru kabineta rīkojuma Nr. 103 “Par ārkārtējās situācijas izsludināšanu” 4.12. apakšpunktam. Šis nosacījums tiek iekļauts līgumā starp Nometnes organizētāju un dalībnieku vai darbinieku.

 2. Netiek pieļauta bērnu un darbinieku ar elpceļu infekcijas slimību pazīmēm klātbūtne Nometnē. Bērnu un darbinieku veselības skrīningu (temperatūras mērīšana, elpceļu saslimšanas pazīmes: klepus, iesnas, kakla sāpes), veicot vizuālu novērojumu, nodrošina Nometnes organizatora norīkota persona pirmajā dienā diennakts nometnēs un dienas nometnēs - katru dienu. Nometnes dalībnieku veselības stāvokli uzrauga arī Nometnes norises laikā:

 2.1. Ja darbiniekam, veicot darba pienākumus, parādās akūtas elpceļu infekcijas slimības pazīmes (drudzis, klepus, elpas trūkums), darbinieka pienākums pārtraukt darba pienākumu veikšanu un doties mājās, kā arī telefoniski sazināties ar ģimenes ārstu, lai vienotos par turpmāko ārstēšanas režīmu.

 2.2. Darbinieks, kuram tiek identificētas akūtas elpceļu infekcijas slimības pazīmes (drudzis, klepus, elpas trūkums), pārtrauc darba pienākumu veikšanu, un Nometnes atbildīgā persona piesaka izmeklējuma uz Covid-19, sazinoties ar Neatliekamās medicīniskās palīdzības dienestu (nosūtot e-pastu uz adresi covid.iestades@nmpd.gov.lv vai zvanot uz tālruni 67337095 (tālruņa darba laiks ir katru dienu no pirmdienas līdz svētdienai no plkst. 8:00 līdz 18:00)), un informējot par darba vietu un adresi, par izmeklējamo personu skaitu un atbildīgās personas kontakttālruni.

 2.3. Darbinieks var atgriezties Nometnē tikai ar ārsta norādījumu (kad ārsts ir noslēdzis darbnespējas lapu).

2.4. Ja **bērnam,** atrodoties Nometnē, parādās akūtas elpceļu infekcijas slimības pazīmes (iesnas, klepus, rīkles iekaisums, paaugstināta ķermeņa temperatūra, elpošanas traucējumi), Nometne:

- **izolē bērnu** atsevišķā telpā/ vietā, kurā nodrošina tā paša pieaugušā, kas kontaktējās ar bērnu pirms tam klātbūtni;

- sazinās ar bērna vecākiem, kuri nekavējoties ierodas pēc bērna. Vecāki telefoniski kontaktējas ar savu ģimenes ārstu;

- bērnam izsniedz sejas masku, ko viņš lieto, pārvietojoties uz izolācijas telpu/ vietu, ja nepieciešams doties uz koplietošanas tualetes telpu, kā arī atstājot Nometnes telpas/ teritoriju, ierodoties vecākiem;

- bērns tiks ārstēts atbilstoši veselības stāvoklim un **atgriezīsies Nometnē saskaņā ar ģimenes ārsta norādījumiem.**

2.5. Ja akūtas elpceļu infekcijas pazīmes konstatētas diviem vai vairāk bērniem un ir radušās aizdomas par grupveida saslimšanu, Nometnes organizators rīkojas atbilstoši Nometnes iekšējās kārtības noteikumiem, izolē bērnus, nodrošinot pieaugušā klātbūtni, sazinās ar bērnu vecākiem un nodrošina informācijas sniegšanu telefoniski Slimību profilakses un kontroles centra (turpmāk - SPKC) attiecīgās reģionālās nodaļas epidemiologam. Kontaktus saziņai skatīt šeit: <https://spkc.gov.lv/lv/kontakti/darbinieku-kontakti/>.

3. Ja tiks konstatēts Covid-19 infekcijas gadījums, kas būs saistīts ar konkrēto Nometni, SPKC epidemiologi noteiks īpašus pretepidēmijas pasākumus atbilstoši konkrētajai situācijai un sniegs individuālas rekomendācijas Nometnes vadībai, tai skaitā, ja būs nepieciešams, sniegs norādes par Nometnes slēgšanu vai karantīnas noteikšanu.

**Distancēšanās**

4. Nometne uzņem ne vairāk par 25 bērniem vienā grupā. Nometnē var atrasties vairākas grupas.

5. Nodrošināt, ka visi pasākumi notiek katrai Nometnes bērnu grupai atsevišķi.

6. Nav pieļaujama citu, ar Nometni nesaistītu personu, tajā skaitā vecāku, klātbūtne.

7. Nometnēs organizēt bērnu pieņemšanu un nodošanu vecākiem pie Nometnes ieejas vai tās teritorijā, lai mazinātu pulcēšanās iespējas un ievērotu 2 m distanci. Izvietot vizuālas distancēšanās norādes, piemēram, līnijas uz zemes. Novērst izglītojamo un vecāku drūzmēšanos Nometnes apkārtnē. Koplietošanas telpu (tualetes, dušas telpa) izmantošana tiek plānota, lai nodrošinātu 2 m distances ievērošanu un nepieļautu pulcēšanos un drūzmēšanos.

8. Plānot Nometnes bērnu grupas tā, lai nenotiktu kontaktēšanās/ maiņa ar citu grupu bērniem un iespēju robežās ar citiem Nometnes darbiniekiem. Aizliegt bērnu un personāla pārvešanu uz citām Nometnes grupām un grupu apvienošanu, kā arī vienas Nometnes maiņas laikā neuzņemt jaunus dalībniekus.

9. Nometnē redzamās vietās izvietot skaidri salasāmu norādi ievērot 2 m distanci no pārējām personām.

10. Vienas grupas ietvarā var spēlēt kontakta spēli.

11. Organizējot bērnu dienas režīmu, dot priekšroku pasākumiem, kur iespējams distancēties, un pasākumiem ārpus telpām. Nepieļaut publisku vietu apmeklēšanu.

12. Ēdināšanu organizēt katrai Nometnes bērnu grupai atsevišķi.

13. Guļamvietas diennakts Nometnē izvieto pēc iespējas tālāk vienu no otras, vēlams 2 m attālumā. Bērnu guldināšanā ievēro principu – „galva pret kājām”.

14. Ja autobusā tiek transportēta tikai viena nometnes dalībnieku grupa, tad masku/sejas aizsegu var nelietot. Sabiedrisko transportu izmantojot, maska/sejas aizsegs jālieto.

**Bērnu un darbinieku personīgās higiēnas un profilakses pasākumi**

15. Bieži un rūpīgi mazgāt rokas ar siltu ūdeni un ziepēm, īpaši pirms ēšanas, pēc tualetes apmeklējuma, pēc pastaigām, kā arī aktivitātēm gan ārā, gan telpās. Roku nosusināšanai izmantot vienreizējās lietošanas papīra dvieļus. Ja nav iespējams mazgāt rokas, dezinficēt ar spirtu saturošiem roku dezinfekcijas līdzekļiem. Atcerēties, ka skārienjūtīgas ierīces, piemēram, tālruņu virsmas var būt piesārņotas ar vīrusiem un baktērijām, tādēļ tās regulāri tīrīt, izmantojot spirtu saturošus dezinfekcijas līdzekļus. Nepieskarties sejai (acīm, degunam un mutei) ar nemazgātām rokām. Roku mazgāšanu veikt vismaz 20 sekundes.

16. Mācīt bērnus par pareizu roku mazgāšanu, vadoties pēc SPKC mājaslapā publicētiem ieteikumiem:

<https://spkc.gov.lv/lv/profesionali/ieteikumi-skolam-un-bernudarzi/get/nid/19> un <https://spkc.gov.lv/lv/aktualitates/get/nid/12>

17. Darbinieku roku dezinfekcijai pieejamā vietā izvietot 70% spirtu saturošus roku dezinfekcijas līdzekļus.

18. Darbinieki Nometnē izmanto maiņas apģērbu, t.i., viņi nometnē neuzturas ar tām pašām drēbēm, ar kurām atnāk no mājām.

19. Nodrošināt drošu visu izlietoto individuālo aizsardzības līdzekļu savākšanu, šim mērķim izmantojot speciāli marķētus dubultus atkritumu maisus, kurus ievietot konteinerā, kas paredzēts nešķirotiem atkritumiem. Tos nedrīkst atstāt pie konteinera vai ievietot dalītās vākšanas konteinerā.

20. **Gan dienas, gan diennakts** Nometnes dalībnieki **ne ātrāk kā 7 dienas** pirms Nometnes darbības sākuma **saņem ģimenes ārsta izziņu**, kurā apliecināts, ka bērnam nav infekcijas slimību pazīmes un nav bijis kontaktā ar Covid-19 saslimušajiem vai to kontaktpersonām.

**Telpu un aprīkojuma uzkopšanas pasākumi**

21. Biežāk lietotās virsmas un priekšmetus dezinficēt, izmantojot 70% spirtu saturošus dezinfekcijas līdzekļus, piemēram, skārienjutīgās ierīces, galda virsmas, durvju rokturus, krēsla atbalsta virsmas, ūdens krānus.

22.Nometne rūpīgi izvērtē koplietošanas priekšmetus un izņem no aprites to, ko nevar katru dienu pienācīgi mazgāt ar tīrīšanas līdzekļiem un, ja nepieciešams, dezinficēt.

23.Regulāri vēdināt telpas vai nodrošināt labu mehānisko ventilāciju.

24.Regulāri veic telpu uzkopšanu. Telpu mitro uzkopšanu veic vismaz divas reizes dienā. Tualetes telpu mitro uzkopšanu veic vismaz reizi 3 stundās.

25.Detalizēta informācija par telpu tīrīšanu un dezinfekciju pieejama SPKC mājaslapā: <https://spkc.gov.lv/lv/tavai-veselibai/aktualitate-par-jauno-koronavi/tirisana-un-dezinfekcija/>

**Papildu drošības nosacījumi telšu nometņu organizēšanai**

1. Dalībnieki guļ savās individuālajās teltīs (pieļaujama vienas mājsaimniecības bērnu gulēšana vienā teltī, neievērojot 2 m distanci. Ja nav vienas mājsaimniecības pārstāvji, tad teltī atrodas ne vairāk kā 2 bērni, ievērojot 2 metru distanci).
2. Gulēšanu armijas tipa teltīs organizē 2 m attālumā vienam no otra, ja iespējams. Bērnu guldināšanā ievēro principu – „galva pret kājām”.
3. Nometnes laikā pieejams dezinfekcijas līdzeklis tualetes apmeklēšanas vietās, ēdināšanas zonā, kā arī nodarbību norises vietās brīvai lietošanai, to izmanto, ja nav iespējams nomazgāt rokas ar ūdeni un ziepēm.
4. Ēšanas laikā iespēju robežās bērni ievēro 2 m distanci viens no otra.
5. Pastiprināta dezinfekcijas kontrole Nometnes norises laikā, dezinficējot virsmas, kurām pieskaras liels personu skaits.
6. Parādoties, kādam no saslimstības simptomiem, Nometnē ir speciāli ierīkota vieta (atsevišķa telts), kur izolēt dalībnieku vai darbinieku, kurš pēc iespējas ātrāk atstāj Nometni un dodas uz dzīvesvietu, lietojot sejas masku, ar privāto transportu un sazinās ar ģimenes ārstu.
7. Nometnes personālam ir pieejamas sejas maskas, cimdi, kurus lieto tikai atsevišķos gadījumos, ja paredzama īslaicīga saskare ar inficētu virsmu u.c. drošības līdzekļi.
8. Izvairīties no aktivitātēm, kuras prasa ciešu kontaktu.
9. Katru dienu vēdināt teltis, guļammaisus.
10. Dezinficēt vairākas reizes dienā visiem pieejamu ekipējumu, ēdināšanas un tualetes vietas.
11. Vienas grupas ietvaros var kopīgi gatavot ēst. Var būt viena ēdiena izdales vieta, bet katra grupa to apmeklē atsevišķos laikos.

Rīgā, 2020.gada 22.maijā